b'\n_START_ARTICLE_\nMikko Saarinen\n_START_PARAGRAPH_\nMikko Saarinen (19. hein\xc3\xa4kuuta 1970 Tampere \xe2\x80\x93 1. joulukuuta 2017) oli suomalainen j\xc3\xa4\xc3\xa4kiekkovalmentaja. Viimeksi h\xc3\xa4n toimi Pelicansin liigajoukkueen apuvalmentajana kausilla 2014\xe2\x80\x932015 ja 2015\xe2\x80\x932016._NEWLINE_Kaudella 2012\xe2\x80\x932013 h\xc3\xa4n toimi Bluesin p\xc3\xa4\xc3\xa4valmentajana j\xc3\xa4\xc3\xa4kiekon SM-liigassa. Aikaisemmin h\xc3\xa4n toimi Tapparan p\xc3\xa4\xc3\xa4valmentajana vuosina 2008\xe2\x80\x932010 sek\xc3\xa4 v\xc3\xa4liaikaisena p\xc3\xa4\xc3\xa4valmentajana vuonna 2005. H\xc3\xa4n oli Tapparan apuvalmentajana vuosina 2003\xe2\x80\x932008, ja meriittilistaan kuuluu my\xc3\xb6s A-nuorten Suomen mestaruus vuodelta 2001._NEWLINE_Helmikuussa 2009 Saarinen sairastui sappitiehytsy\xc3\xb6p\xc3\xa4\xc3\xa4n, ja joutui j\xc3\xa4\xc3\xa4m\xc3\xa4\xc3\xa4n sairauslomalle loppukauden ajaksi. Saarinen onnistui voittamaan sairauden ja palasi Tapparan valmentajaksi kes\xc3\xa4ll\xc3\xa4. Saarinen valmensi viel\xc3\xa4 seuraavan kauden, ennen kuin erosi valmennusteht\xc3\xa4vist\xc3\xa4. Kauden 2010\xe2\x80\x932011 Saarinen toimi Mestis-joukkue LeKi:n konsulttina ja t\xc3\xa4m\xc3\xa4n j\xc3\xa4lkeen kaksi vuotta Espoon Bluesin apuvalmentajana. 14. helmikuuta 2013 l\xc3\xa4htien kauden loppuun h\xc3\xa4n toimi potkut saaneen Lauri Marjam\xc3\xa4en sijaisena Bluesin p\xc3\xa4\xc3\xa4valmentajana._NEWLINE_Saarinen toimi kaudella 2013\xe2\x80\x932014 MM-kotikisoihin valmistautuneen Suomen alle 18-vuotiaiden maajoukkueen apuvalmentajana Rauli Uraman alaisuudessa. Suomi sijoittui Lappeenrannan lopputurnauksessa kuudenneksi h\xc3\xa4viten Ruotsille puoliv\xc3\xa4lier\xc3\xa4ss\xc3\xa4._NEWLINE_Viimeisess\xc3\xa4 valmennusteht\xc3\xa4v\xc3\xa4ss\xc3\xa4\xc3\xa4n kausilla 2014\xe2\x80\x932015 ja 2015\xe2\x80\x932016 Saarinen toimi Pelicansin liigajoukkueen apuvalmentajana. J\xc3\xa4lkimm\xc3\xa4isest\xc3\xa4 kaudesta h\xc3\xa4n oli osan sairauslomalla, mutta palasi viel\xc3\xa4 pudotuspeleihin katsomovalmentajana._NEWLINE_Saarinen menehtyi 47-vuotiaana pitk\xc3\xa4aikaisen sairauden uuvuttamana. Saarisen kuolinuutisen tultua julki 5. joulukuuta 2017 h\xc3\xa4nen aiemmin valmentamansa Tappara ja Pelicans kohtasivat samana iltana runkosarjaottelussa. Molemmat joukkueet pelasivat surunauhoissa, ja ennen ottelua pidettiin hiljainen hetki Saarisen muistolle.'